Reusevlag in PE wapper dalk weer eersdaags | Netwerk24
Reusevlag in PE wapper dalk weer eersdaags
Deur Cara-Lee Dorfling 15 Januarie 2020 06:48
Die 60 m hoë vlagpaal staan al langer as 'n jaar sonder 'n vlag in die Donkin-reserwe in Port Elizabeth. Foto: Lulama Zenzile
Die wêreld se grootste Suid-Afrikaanse vlag sal na verwagting binnekort weer in Port Elizabeth wapper.
Dié vlag van 12 m x 8 m groot is meer as 'n jaar laas in die Donkin-reserwe gehys nadat die meganiese hyser van die 60 m hoë vlagpaal onklaar geraak het.
"Die vlag het in November 2018 laas gewapper, en dit was net die een uitsteldatum ná die ander," het Tony Neveling, eienaar van Gecko Tours, wat begeleide toere in die stad aanbied, gesê.
Die Donkin-reserwe is deel van Roete 67, 'n wandelpad wat ontwikkel is om oudpres. Nelson Mandela se 67 jaar van toewyding aan Suid-Afrika te gedenk.
Talle besoekers moet egter teleurgesteld omdraai, want daar is in dié stadium geen vlag nie.
"Die vlag is gewild en mense lees daarvan in die bemarkingsmateriaal. Dit is 'n teleurstelling wanneer hulle daar kom en die vlag is nêrens te sien nie. Dit is 'n baken in die stad en kan van baie plekke af gesien word."
Luvuyo Bangazi, woordvoerder van die Mandelabaai-ontwikkelingsagentskap (MBDA), het by navraag gesê die span wat die herstelwerk doen, het verskeie uitdagings gehad nadat die hyser beskadig is en die enjin en meganisme herbou moes word.
"Die meganisme is gereeld versien en die vlag is nege jaar lank gehys totdat dit gebreek het. Dit kan ongelukkig nie vinnig herstel word nie."
Volgens Bangazi is die MBDA se toelae eers in Desember betaal en dit het hulle genoop om sekere uitgawes af te skaal.
Die vervanging van die meganisme se onderdele is verder vertraag omdat die enjin nie plaaslik vervaardig is nie en op die onderdele van oorsee gewag is.